**R E L A C I O N**

**M B I**

**PROJEKTLIGJIN “PËR DISA SHTESA DHE NDRYSHIME NË LIGJIN NR. 92/2014 “PËR TATIMIN MBI VLERËN E SHTUAR NË REPUBLIKËN E SHQIPËRISË, TË NDRYSHUAR”**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN.**

Përgatitja e projektligjit “Për disa shtesa në ligjin nr.92/2014 “Për tatimin mbi vlerën e shtuar në Republikën e Shqipërisë” të ndryshuar është mbështetur në nenet: 78, 83 pika 1, dhe 155, të Kushtetutës.

Sektori i turizmit është një nga kontribuesit kryesorë në ekonominë shqiptare, duke pasur një trend pozitiv gjithnjë e në rritje. Në mënyrë që të krijojmë kushte sa më konkuruese në rajon dhe të nxisim prezencën në tregun shqiptar të “brand-ve” të mirënjohura ndërkombëtarisht, propozohet incentiva që brenda kësaj kategorie strukturash akomoduese, shërbimet të ofrohen me shkallë të reduktuar të Tatimit mbi Vlerën e Shtuar.

Ligji nr. 92/2014 “Për tatimin mbi vlerën e shtuar në Republikën e Shqipërisë” ka synuar përputhshmërinë me Direktivën e Bashkimit Europian“Mbi sistemin e përbashkët të Tatimit mbi Vlerën e Shtuar” në Europë (DE 2006/112), në Kreun VII (neni 49 në përputhje me nenin 98 të Direktivës) përcakton se përveç shkallës standarde mund të aplikohet shkalla e reduktuar e TVSH-së.

Në zbatim të kësaj dispozite, tashmë me hyrjen në fuqi të Ligjit 71/2017 “Për një shtesë në Ligjin 92/2014 “Për Tatimin mbi Vlerën e Shtuar”, të ndryshuar aplikohet shkalla e reduktuar 6 % për furnizimin e shërbimit të akomodimit në strukturat akomoduese sipas përcaktimit në legjislacionin e fushës së turizmit. Por, nisur dhe nga potencialet e mëdha, si nga pikpamja gjeografike, klimaterike, etj në fushën e turzimit që ofron vendi ynë, vlerësohet i nevojshëm promovimi dhe incentivimi i një turizmi gjithnjë e më shumë elitar, duke ofruar standarte të larta në strukturat akomoduese te nivelit “Hotel me pese yje, status special”. Kjo për të bërë të mundur thithjen e sa më shumë investitorëve të mëdhenj në vendin tonë, si dhe praninë e markave të mirënjohura në fushën e hotelerisë.

Vendet fqinjë të rajonit të Ballkanit si Maqedonia, Mali i zi, Serbia, etj parashikojnë lehtësi në tatimin mbi vlerën e shtuar për sektorin e turizmit.

Në Direktivën e Bashkimit Europian nr. 2006/112/EC “Mbi sistemin e përbashkët të Tatimit mbi Vlerën e Shtuar”, në shtojcën 3, përcaktohen se cilat janë fushat mbi të cilat mund të aplikohen normat e reduktuara të TVSH-së. ku listohen dhe furnizimet e mjaft shërbimeve dhe mallrave të tjerë mbi të cilat mund të aplikohet norma e reduktuar e TVSH-së, por gjithmonë jo më e lartë se 5%.

Duke marrë në konsideratë sa më sipër, si dhe faktin që aktualisht sektori i turizmit ka një vëmendje të veçantë nga ana e qeverisë shqiptare, si një nga sektorët prioritarë në zhvillimin ekonomik të vendit, propozohet që me anë të këtij projektligji furnizimi i shërbimeve të ofruara brenda strukturave akomoduese të çertifikuara si hotele me 5 yje me status special, sipas përcaktimit në legjislacionin e fushës së turizmit, të jetë me një shkallë të reduktuar TVSH-je prej 6%.

Me anë të këtij projektligji synohet gjithashtu që, me qëllim uljen e kostove të përputhshmërisë për një kategori të caktuar personash të tatueshëm, periudha e deklarimit për tatimin mbi vlerën e shtuar të jetë më e gjatë se muaji kalendarik që është aktualisht për personat që janë të përfshirë në regjimin normal të TVSH-së.

Në pikën 5 të nenit 107 të ligjit “Për tatimin mbi vlerën e shtuar në RSH”, parashikohet se “*Ministri i Financave ka të drejtë të caktojë me udhëzim që për ndonjë kategori personash të tatueshëm periudha tatimore të jetë më e gjatë se një muaj, por jo më e gjatë se një vit kalendarik”*. Por, duke qëne se Këshilli i Ministrave, në zbatim të nenit 117, pika 2 të ligjit “Për tatimin mbi vlerën e shtuar në RSH” të ndryshuar, përcakton me vendim kufirin minimal të regjistrimit për TVSH-në, atëherë të jetë po ky organ që të ketë të drejtë të përcaktojë me vendim që për ndonjë kategori personash të tatueshëm, periudha tatimore të jetë më e gjatë se një muaj, por jo më e gjatë se një vit kalendarik.

Në kuptim të sa më sipër, detyrimi për dorëzimin e deklaratës së TVSH-së për një kategori të caktuar personash të tatueshëm, të jetë për një periudhë më të gjatë se muaji, siç mund të jetë tremujori, ashtu sikurse është aktualisht detyrimi për deklarimin e të dhënave për kontributet e sigurimeve shoqërore dhe shëndetësore dhe tatimit mbi të ardhurat nga punësimi, për subjektet e tatimit të thjeshtuar mbi fitimin për biznesin e vogël. Pra, për një kategori të caktuar personash të tatueshëm, dorëzimi i deklaratës së TVSH-së të bëhet mbi baza mujore brenda datës 14 të muajit të parë pas përfundimit të çdo tremujori të vitit kalendarik.

Po kështu, meqënëse deklarata e tatimit mbi vlerën e shtuar, në zbatim të nenit 109 të ligjit “Për TVSH-në” shoqërohet gjithmonë me regjistrat përmbledhës si për funizimet e kryera, për furnizimet e marra dhe për saktësimet e kryera, të emëruar përkatësisht libër shitjeje dhe libër blerjeje, për këtë kategori të caktuar përsonash të tatueshëm, Këshilli i Ministravë të ketë të drejtë të përcaktojë po me vendim që, regjistrat përmbledhës të jenë për një periudhë më të gjatë se muaji, siç mund të jetë tremujori por jo më e gjatë se një vit kalendarik.

Po me anë të këtij projektligji, synohet t’i jepet e drejta Këshillit të Ministrave që përveç kufirit minimal të përgjithshëm të regjistrimit për TVSH-në, të përcaktojë raste të përjashtimit nga ky kufi apo të përcaktojë një kufi minimal të regjistrimit për kategori të vecanta, ndryshe nga kufiri i përgjithshëm.

1. **VLERËSIMI I PROJEKT-AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE.**

Ky projektligj është në përputhje me programin politik të qeverisë dhe synon:

* Nxitjen e zhvillimit të sektorit të turizmit elitar dhe veçanërisht zhvillimin e shërbimeve të hotelerisë në Hotelet me pesë yje, status special;
* Rritjen e konkurrencës dhe zhvillimin ekonomik
* Një trajtim ndryshe, me qëllim uljen e kostove të përputhshmërisë, për një kategori të caktuar personash të tatueshëm sipas përcaktimit me vendim të Këshillit të Ministrave, përsa i përket periudhes së dorëzimit të deklaratës së TVSH-së dhe regjistrave përmbledhës.

**ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME.**

Projektligji propozon aplikimin e shkallës së reduktuar të TVSH-së në për furnizimet e ofruara në strukturat akomoduese hotele me 5 yje me status të vecantë, të përcaktuara në legjislacionin e fushës së turizmit, konkretisht në masën 6 %. Neni 43 i ligjit nr. 93/2015 “Për Turizimin“ përcakton kategoritë e strukturave akomoduese dhe në Nenin 45 të po këtij Ligji parashikohet klasifikimi i këtyre strukturave si vijon: *"Secila kategori e strukturave akomoduese klasifikohet me sistem të veçantë, e shoqëruar me shenjat dalluese përkatëse, sipas përcaktimit të mëposhtëm:“Bujtinë”Standard; “Fjetinë”Standard, Komfort;……“Hotel”Dy yje, tre yje, katër yje, pesë yje; Motel”Standard, Komfort, Superior, ….”*

Sektori i turizmit është një nga kontribuesit kryesorë në ekonominë shqiptare, duke pasur një trend pozitiv gjithnjë e në rritje. Duke reduktuar shkallën e TVSH-së nga 20% që është aktualisht në 6%, synohet vendosja e Shqipërisë si një destinacion i preferuar në ofertën mesdhetare të tregjeve ndërkombëtare të turizmit, por sidomos nxitja e prezencës në tregun shqiptar të “brand-ve” të mirënjohura ndërkombëtarisht. Gjithashtu, synohet krijimi i një imazhi të ri për Shqipërinë turistike, duke ofruar shërbim në përputhje me standardet ndërkombëtare.

Të dhënat mbi numrin e vizitorëve këto katër vitet e fundit (2013 – 2016) kanë treguar se jemi në rrugën e duhur. Nga viti 2013 në vitin 2016 ka patur një rritje prej 45,4 % të numrit të shtetasve të huaj të hyrë në vendin tonë.

Për këtë arsye, duke pasur parasysh se zhvillimi i shërbimeve të hotelerisë është një nga prioritetet e sektorit të turizmit, me qëllim incentivimin e këtij sektori, aplikimi i shkallës së reduktuar të TVSH-së jo vetëm për furnizimin e shërbimit të akomodimit por edhe për çdo shërbim tjetër të ofruar brenda strukturave akomoduese “Hotel me pesë yje, status special” të çertifikuara sipas përcaktimeve të legjislacionit në fushën e turizmit, do të sjellë efekte pozitive konkretisht, nxitjen e investimeve, përmirësimit të shërbimit dhe cilësisë, do të nxisë rritjen e numrit të turistëve, krijimin e vendeve të reja të punës, etj.

Me anë të këtij projektligji propozohet që, me qëllim uljen e kostove të përputhshmërisë për një kategori të caktuar personash të tatueshëm, ti jepet e drejta Këshillit të Ministrave të përcaktojë gjithashtu që për këtë kategori, periudha tatimore të jetë më e gjatë se një muaj, por jo më e gjatë se një vit kalendarik.

Në pikën 5 të nenit 107 të ligjit “Për tatimin mbi vlerën e shtuar në RSH”, parashikohet se “*Ministri i Financave ka të drejtë të caktojë me udhëzim që për ndonjë kategori personash të tatueshëm periudha tatimore të jetë më e gjatë se një muaj, por jo më e gjatë se një vit kalendarik”*. Por, duke qënë se Këshilli i Ministrave, në zbatim të nenit 117, pika 2 të ligjit “Për tatimin mbi vlerën e shtuar në RSH” të ndryshuar, përcakton me vendim kufirin minimal të regjistrimit për TVSH-në, atëherë të jetë po ky organ që të ketë të drejtë të përcaktojë me vendim që për ndonjë kategori personash të tatueshëm, periudha tatimore të jetë më e gjatë se një muaj, por jo më e gjatë se një vit kalendarik.

Në këtë mënyrë, detyrimi për dorëzimin e deklaratës së TVSH-së të jetë për një përiudhë më të gjatë se muaji, siç mund të jetë tremujori, ashtu sikurse bëhet aktualisht deklarimi i të dhënave për kontributet e sigurimeve shoqërore dhe shëndetësore dhe tatimit mbi të ardhurat nga punësimi, për subjektet e tatimit të thjeshtuar mbi fitimin për biznesin e vogël. Pra, për një kategori të caktuar personash të tatueshëm, dorëzimi i deklaratës së TVSH-së të bëhet mbi baza mujore brenda datës 14 të muajit të parë pas përfundimit të çdo tremujori të vitit kalendarik.

Po kështu, meqënëse deklarata e tatimit mbi vlerën e shtuar, në zbatim të nenit 109 të ligjit “Për TVSH-në” shoqërohet gjithmonë me regjistrat përmbledhës si për funizimet e kryera, për furnizimet e marra dhe për saktësimet e kryera, të emeruar përkatësisht libër shitjeje dhe libër blerjeje, për këtë kategori të caktuar përsonash të tatueshëm, Këshilli i Ministravë të ketë të drejtë të përcaktojë gjithashtu që regjistrat përmbledhës të jenë për një periudhë më të gjatë se muaji, siç mund të jetë tremujori por jo më e gjatë se një vit kalendarik.

Po me anë të këtij projektligji, synohet që Këshilli i Ministrave të ketë të drejtë që përveç kufirit minimal të përgjithshëm të regjistrimit për TVSH-në, të përcaktojë raste të përjashtimit nga ky kufi apo të përcaktojë një kufi minimal të regjistrimit për kategori të vecanta, ndryshe nga kufiri i përgjithshëm.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR .**

Projektligji është mbështetur në nenet: 78, 83 pika 1, dhe 155 të Kushtetutës.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKT-AKTET NORMATIVE).**

Projektligji është në përputhje të pjesshme me Direktivën e BE-së nr. 2006/112/EC “Mbi sistemin e përbashkët të Tatimit mbi Vlerën e Shtuar”, neni 98 “Normat e reduktuara”, si dhe Aneksin nr. 3 “Lista e mallrave dhe shërbimeve për të cilat mund të aplikohet normë e reduktuar e TVSH-së, referuar nenit 98”. Gjithashtu, është në përputhje të plotë me nenet 252, 262, 263 të po kësaj Direktive. Përsa i përket ndryshimit në nenin 117 të Projektligjit, ky ndryshim nuk synon përputhje me direktivën, pasi është thjesht një saktësim. Ndërkohë, aktualisht neni 117 i Ligjit 92/2014 “Për tatimin mbi vlerën e shtuar në Republikën e Shqipërisë”, i ndryshuar është plotësisht në përputhje me Direktivën. Bashkëlidhur janë përgatitur tabelat e përputhshmërisë në gjuhën shqipe dhe angleze.

1. **PËRMBLEDHJE SHPJEGUESE E PËRMBAJTJES SË PROJEKT-AKTIT.**

Projektligji përbëhet nga 5 nene:

Neni 1 i projektligjit propozon që në nenin 49, shtohet pika 4, me këtë përmbajtje:

*“4. Përjashtimisht sa përcaktohet në pikën 3 të këtij neni, shkalla e reduktuar e tatimit mbi vlerën e shtuar 6 për qind, aplikohet për çdo furnizim shërbimi të ofruar brenda strukturave akomoduese të çertifikuara “Hotel me pesë yje, status special” sipas përcaktimit në legjislacionin e fushës së turizmit.*

*Kushtet, kriteret dhe proçedurat për zbatimin e kësaj pike përcaktohen me Vendim të Këshillit të Ministrave.”*

Neni 2 propozon që, pika 5 e nenit 107 të ligjit, të ndryshohet me këtë përmbajtje:

 “5. *Këshilli i Ministrave ka të drejtë të caktojë me vendim që për ndonjë kategori personash të tatueshëm periudha tatimore të jetë më e gjatë se një muaj, por jo më e gjatë se një vit kalendarik*.”

Neni 3 propozon që në fund të pikës 2 të nenit 109, shtohet fjalia me këtë përmbajtje:

“*Këshilli i Ministrave ka të drejtë të caktojë me vendim që për ndonjë kategori personash të tatueshëm, regjistrat përmbledhës që shoqërojnë deklaratën e TVSH-së, të jenë për një periudhë më të gjatë se muaji, por jo më e gjatë se një vit kalendarik*.”

Neni 4 propozon që në nenin 117 pika 2, shtohet togfjalëshi “*dhe rastet e përjashtimeve përcaktohen*” dhe kjo pikë riformulohet me këtë përmbajtje:

*“2. Kufiri minimal i regjistrimit për TVSH-në, rastet e përjashtimit apo kufiri minimal i regjistrimit për kategori të veçanta, përcaktohen me vendim të Këshillit të Ministrave”.*

Në nenin 5 të projektligjit parashikohet hyrja në fuqi e ligjit 15 ditë pas botimit në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI.**

Për zbatimin e këtij projektligji, ngarkohet Ministria e Financave dhe Ekonomisë dhe Drejtoria e Përgjithshme e Tatimeve.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKT-AKTIT.**

Ministria e Financave dhe Ekonomisë ka draftuar projektligjin. Ky projektligj iu dërgua për mendim Ministrisë së Drejtesisë, Ministrisë së Turizmit dhe Mjedisit, Ministrit të Shtetit për Mbrojtjen e Sipërmarrjes, Ministrisë për Europën dhe Punët e Jashtme.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE.**

Impaktet e këtij projektligji nuk mund të maten pasi reduktimi i shkallës së TVSH-së i referohet një kategorie të caktuar tatimpaguesish, sipas përcaktimve në legjislacionin e turizmit, megjithatë pritet të sjellë një impakt pozitiv dhe rritje në të ardhura nga zhvillimi i sektorit të turizmit.

 **MINISTËR I FINANCAVE DHE EKONOMISË**

 **ARBEN AHMETAJ**